钦定古今图书集成/明伦汇编/氏族典/第029卷 > 《廖用贤尚友录》 > 同恕
## 钦定古今图书集成/明伦汇编/氏族典/第029卷 > 《廖用贤尚友录》 > 同恕

按《元史同恕传》：“恕字宽甫，其先太原人。五世祖迁秦
中，遂为奉元人。祖昇，父继先。恕安静端凝，羁丱如成
人，从乡先生学，日记数千言。年十三，以书经魁乡校。
至元间，朝廷始分六部，选名士为吏属，关陜以恕贡
礼曹，辞不行。仁宗践阼，即其家拜国子司业，阶儒林
郎，使三召不起。陕西行台侍御史赵世延请即奉元”
置“鲁斋书院”，中书奏恕领教事，制可之。先后来学者
殆千数。延祐设科，再主乡试，人服其公。六年，以奉议
大夫、太子左赞善召，入见，东宫赐酒慰问，继而献书，
历陈古谊，尽开悟涵养之道。明年春，英宗继统，以疾
归。致和元年，拜集贤侍读学士，以老疾辞。恕之学，由
程、朱上溯孔、孟，务贯浃事理，以利于行，教人曲为开
导，使得趣向之正。性整洁，平居虽大暑不去冠带。母
张夫人卒，事异母如事所生。父丧，哀毁，致目疾。时祀
斋肃详至。尝曰：“养生有不备，事犹可复；追远有不诚，
是诬神也。可逭罪乎？”与人交，虽外无适莫，而中有绳
尺。里人借骡而死，偿其直不受，曰：“物之数也，何以偿
为？”家无儋石之储，而聚书数万卷，扁所居曰“矩庵。”时
萧𣂏居南山下，亦以道高当世，入城府必主恕家，士
称论之曰“萧同恕。”自京还，家居十三年，缙绅望之若
景星麟凤，乡里称为先生而不姓。至顺二年卒，年七
十八。制赠翰林直学士，封京兆郡侯，谥文贞。其所著
曰《矩庵集》二十卷。